Det er et spørgsmål om penge, der har betydet, at Radio24syv tabte udbuddet om at drive en DAB-kanal.

Det viser en rapport fra Radio- og tv-nævnet, der tirsdag afgjorde, at radio Loud var vinderen af udbuddet, som også DK4 Radio havde lagt billet ind på.

De tre ansøgere er blevet bedømt på tre kriterier. De er blevet tildelt point på en skala fra 1-8, og hvert kriterie har haft hver sin vægt i bedømmelsen.

Det ene kriterie er størrelsen af det samlede tilskud, hvor der maksimalt kunne søges om 280 millioner kroner.

Det er her, at Radio24syv er faldet igennem i bedømmelsen, fordi radiostationen er gået efter at få alle pengene.

Og udbuddet er skruet sådan sammen, at ansøgeren med det højeste bud får den dårligste karakter.

DK4 Radio havde givet det laveste bud på 256,25 millioner kroner og fik den højeste karakter. Radio Loud har budt ind med 260,8 millioner kroner, hvilket ifølge bedømmelsen i udbuddet har givet den næsthøjeste karakter.

Ud over tilskud er ansøgerne blevet bedømt på indholdet i programplanerne, hvor radio Loud har scoret lidt højere end Radio24syv.

Radio Loud har her scoret højere på blandt andet nyheds-, kultur- og debatprogrammer.

Til gengæld har Radio24syv scoret højere i kriteriet, der handler om kvaliteten og realismen i planen for radiostationen.

Men det har ikke været nok til samlet set at overgå konkurrenten, fordi karakteren for det økonomiske tilskud var så lav.

Selv om DK4 Radio fik den højeste karakter på delen om tilskud, faldt ansøgningen igennem på de to andre kriterier og fik samlet set den laveste score af de tre ansøgere.

Radio24syv sender i øjeblikket på FM-båndet og har sidste sendedag 31. oktober, hvorefter radiostationen efter planen lukker og slukker.

Loud begynder efter planen at sende fra 1. april 2020 som DAB-kanal.

Radio Loud vil henvende sig til de unge i alderen 15 til 32 år og blandt andet satse på konstruktiv nyhedsjournalistik.

Radio Loud består af en kreds på ni lokalradiostationer, Roskilde Festival, spillestedet Vega, Nationalmuseet, teatret Mungo Park og Danske Studerendes Fællesråd.

FAKTA Derfor tabte Radio24syv DAB-udbuddet Radiokanalen Loud vandt udbuddet om ny DAB-kanal foran Dk4-radio og Radio24syv. Det var især kriteriet om økonomi, der fik nævnet til at vælge Loud frem for Radio24syv. De tre ansøgere er blevet bedømt ud fra tre kriterier, som har haft hver sin vægt. 1. Kvaliteten og realismen i planen for driften af radiostationen - herunder økonomi og erfaring hos ledelse og ansatte. Det kriterium vægter 35 procent. 2. Størrelsen af det samlede tilskud (op til 280 millioner kroner). Ansøgeren med det laveste bud får højeste bedømmelse - dog ikke hvis buddet er urealistisk lavt. Det vægter 25 procent. 3. Indholdet af de programplaner, der er beskrevet i ansøgningen. Det er vurderet på 11 underkategorier. Den del vægter 40 procent. På hvert punkt er ansøgeren blevet bedømt på en skala fra 1 til 8, som så vil blive ganget med den vægt, hvert kriterium vægter. Radio24syv tilbød at drive kanalen for 280 millioner kroner og fik 1 point for det.

Radio Loud tilbød at drive den for 260,8 millioner kroner og fik 7 point.

Dk4 tilbød at drive kanalen for 256,2 millioner kroner og fik 8 point.

På kriteriet for kvaliteten og realismen i radiokanalernes plan for drift scorede Radio24syv højest med 7 point, mens Loud fik 6 point, og dk4 modtog 3 point.

Radio Loud modtog 7 point for indholdet af kanalens programmer, mens 24syv fik 6 point, og dk4 fik 4.

Med alle point talt op fik Radio Loud i alt 6,65 point, Radio24syv fik 5,10 point, og dk4 fik 4,65 point. Kilder: Radio- og tv-nævnet. /ritzau/ FOLD UD FOLD UD

/ritzau/